RAPPORTI FINANZJARJI TAL-QORTI EWROPEA TAL-AWDITURI GĦAS-SENA FINANZJARJA 2011

2012/C 315/01

WERREJ

Ċertifikazzjoni tal-kontijiet

Rapport tal-Awditur Indipendenti

Rapporti finanzjarji u noti ta’ spjegazzjoni

Karta tal-bilanċ fil-31 ta' Diċembru 2011

Il-Kont tar-Riżultat Ekonomiku għas-sena li ntemmet fil-31 ta' Diċembru 2011

It-tabella tal-fluss tal-flus għas-sena li ntemmet fil-31 ta' Diċembru 2011

Ir-rapport tal-bidliet fl-Assi Netti għas-sena li ntemmet fil-31 ta’ Diċembru 2011

Politiki tal-kontabilità u n-noti dwar ir-rapporti finanzjarji

Informazzjoni dwar il-baġit — sena finanzjarja 2011

Rapport ta' Assigurazzjoni Indipendenti

ĊERTIFIKAZZJONI TAL-KONTIJIET

Il-kontijiet annwali tal-Qorti Ewropea tal-Awdituri għas-sena 2011 tħejjew skont ir-Regolament Finanzjarju applikabbli għall-baġit ġenerali tal-Unjoni Ewropea u r-regoli tal-kontabilità adottati mill-Uffiċjal tal-Kontabilità tal-Kummissjoni, kif dawn għandhom jiġu applikati mill-istituzzjonijiet, l-aġenziji u l-impriżi konġunti kollha.

Jien nirrikonoxxi r-responsabbiltà tiegħi għat-tħejjija u l-preżentazzjoni tal-kontijiet annwali tal-Qorti Ewropea tal-Awdituri skont l-Artikolu 61 tar-Regolament Finanzjarju.

Jien ksibt mill-uffiċjal awtorizzanti, li ċċertifika l-affidabbiltà tagħha, l-informazzjoni kollha meħtieġa għall-produzzjoni tal-kontijiet li juru l-assi u l-obbligazzjonijiet tal-Qorti Ewropea tal-Awdituri u l-implimentazzjoni baġitarja.

Jien hawnhekk niċċertifika li abbażi ta’ din l-informazzjoni, u fuq tali kontrolli li jiena qist li huma meħtieġa biex niffirma l-kontijiet, għandi assigurazzjoni raġonevoli li l-kontijiet jippreżentaw stampa vera u ġusta tal-pożizzjoni finanzjarja tal-Qorti Ewropea tal-Awdituri fl-aspetti materjali kollha.

RAPPORT TA' ASSIGURAZZJONI INDIPENDENTI

Lill-Maniġment tal-

Qorti Ewropea tal-Awdituri

Aħna eżaminajna li r-riżorsi finanzjarji assenjati mill-Kummissjoni Ewropea lill-Qorti Ewropea tal-Awdituri (minn hawn ’il quddiem il-"Qorti") ntużaw għall-għanijiet li għalihom kienu intenzjonati u li l-proċeduri ta’ kontroll li ġew stabbiliti mill-uffiċjali awtorizzanti jagħtu l-garanziji meħtieġa sabiex jiżguraw il-konformità tal-operazzjonijiet finanzjarji mar-regoli u r-regolamenti applikabbli għar-riżorsi finanzjarji disponibbli u użati għall-perjodu mill-1 ta' Jannar 2011 sal-31 ta' Diċembru 2011.

Iż-żamma ta' kotba u reġistri u l-istabbiliment u ż-żamma ta’ kontrolli xierqa huma r-responsabbiltà tal-Maniġment tal-Qorti. Ir-responsabbiltà tagħna hija li nesprimu l-opinjoni tagħna bbażata fuq l-eżami tagħna.

Aħna wettaqna l-eżami tagħna skont l-Istandard Internazzjonali dwar Ingaġġi tal-Assigurazzjoni "Assurance Engagements other than Audits or Reviews of Historical Financial Information" (Ingaġġi tal-Assigurazzjoni li ma jinkludux Verifiki jew Reviżjonijiet ta’ Informazzjoni Finanzjarja Storika) (ISAE 3000) hekk kif adottat mill-"Commission de Surveillance du Secteur Financier". Dan l-istandard jeħtieġ li aħna nippjanaw u nwettqu l-eżami tagħna b’tali mod li l-użu skorrett tar-riżorsi li materjalment jolqot il-kotba tal-Qorti jinstab b'assigurazzjoni raġonevoli.

Xogħolna kien jikkonsisti primarjament milli neżaminaw fuq bażi ta’ testijiet u ta’ kampjunar, evidenza li ssostni l-fatt illi:

— Ir-riżorsi assenjati lill-Qorti ntużaw għall-għanijiet intenzjonati tagħhom,

— Il-proċeduri ta’ kontroll stabbiliti jagħtu l-garanziji meħtieġa biex jiżguraw il-konformità tal-operazzjonijiet finanzjarji mar-regoli u r-regolamenti applikabbli.

Il-kriterji użati għall-eżami tagħna huma r-regoli u r-regolamenti li ġejjin:

— Ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali (minn hawn ’il quddiem il-"Baġit") tal-Komunitajiet Ewropej (minn hawn ’il quddiem ir-"Regolament Finanzjarju"),

— Ir-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 fuq ir-Regolament Finanzjaru li jgħodd għall-baġit ġenerali tal-Komunitajiet Ewropej (minn hawn ’il quddiem ir-"Regoli ta’ Implimentazzjoni"),

— Id-Deċiżjoni Nru 36/2007 tal-Qorti Ewropea tal-Awdituri dwar ir-Regoli Interni għall-implimentazzjoni tal-Baġit tagħha adottata fit-12 ta’ Lulju u fid-19 ta’ Lulju 2007. Dawn id-dispożizzjonijiet jiffurmaw parti mill-proċeduri stabbiliti mit-Trattati, jew ftehimiet magħmula permezz tagħhom, li jikkonċernaw il-proċess operazzjonali marbut mal-implimentazzjoni tal-Baġit.

B’mod partikolari, ir-Regoli Interni li ġejjin intużaw bħala kriterji:

— Artikolu 7 — Firem — Kull wieħed mill-partijiet involuti fl-abbozzar, il-kontroll u r-reġistrazzjoni ta’ operazzjonijiet biex jiġi stabbilit u rkuprat id-dħul jew biex jiġu impenjati somom u biex isiru l-pagamenti għandu jiffirma u jiddata l-involviment tiegħu,

— Artikolu 9 — Proġetti ta’ bini — Qabel ma l-Qorti tagħti l-approvazzjoni tagħha għal kwalunkwe obbligu kuntrattwali li jikkonċerna proġett bħal dan, is-servizz responsabbli għandu jippreżenta dokument ta’ spjegazzjoni li jiġġustifika l-kompatibilità tal-proġett mal-qafas finanzjarju,

— Artikolu 16 — Twettiq ta’ pagamenti — L-uffiċjal tal-kontabilità għandu jesegwixxi l-ordnijiet ta' pagament definiti fl-Artikolu 80 tar-Regolament Finanzjarju wara li huwa jkun iċċekkja d-dettalji obbligatorji deskritti fl-Artikolu 103(1) u l-Artikolu 104 tar-Regoli ta' Implimentazzjoni,

— Artikolu 23.1 — Trasferimenti ta’ approprjazzjonijiet — Skont l-Artikolu 21 tar-Regolament Finanzjarju, l-approprjazzjonijiet għandhom jiġu assenjati għal skopijiet speċifiċi skont it-titolu u l-kapitolu; il-kapitoli għandhom jerġgħu jiġu suddiviżi f’artikoli u partiti,

— Artikolu 23.2 — Trasferimenti ta’ approprjazzjonijiet — It-talbiet kollha għal trasferiment għandhom jispjegaw għaliex l-approprjazzjonijiet huma insuffiċjenti. It-talba għal trasferiment għandha tiġi ffirmata mid-direttur responsabbli,

— Artikolu 24 — Riporti ta’ approprjazzjonijiet — L-uffiċjal awtorizzanti responsabbli għandu jipprepara elenku li juri l-bilanċi ta’ impenji disponibbli; dan il-bilanċ, għandu jiġi aġġustat fil-kontijiet baġitarji billi jittieħdu inkunsiderazzjoni l-approprjazzjonijiet li jridu jiġu kkanċellati, u għandu juri l-approprjazzjonijiet li jridu jiġu riportati,

— Artikolu 26 — Inventarji tal-proprjetà — L-inventarju ta’ assi tanġibbli għandu jinżamm ġo database,

— Artikolu 27 — Proċeduri minimi ta’ ġestjoni u ta’ kontroll intern — Il-proċeduri ta’ ġestjoni u ta’ kontroll intern jitfasslu mill-uffiċjali awtorizzanti skont l-istandards minimi ta' kontroll intern adottati mill-Qorti. Kull operazzjoni tal-baġit hija ttrattata (…) mill-persuna responsabbli mill-verifikazzjoni ex ante. (…) Jekk il-persuna responsabbli mill-verifikazzjoni ex ante tistabbilixxi li l-operazzjoni inkwistjoni tissodisfa r-rekwiżiti ta’ l-artikolu 47(3) tar-Regoli ta’ Implimentazzjoni, hija tivvalidaha u tiddokumenta din il-validazzjoni.

Aħna nemmnu li l-eżami tagħna jipprovdi bażi raġonevoli għall-opinjoni tagħna.

Abbażi ta’ xogħolna deskritt f’dan ir-rapport, xejn ma laqat l-attenzjoni tagħna biex iġiegħlna nemmnu li fl-aspetti materjali kollha u abbażi tal-kriterji deskritti hawn fuq:

— ir-riżorsi assenjati lill-Qorti ma ntużawx għall-għanijiet li kienu intenzjonati għalihom;

— il-proċeduri ta’ kontroll stabbiliti ma jagħtux il-garanziji meħtieġa biex jiżguraw il-konformità tal-operazzjonijiet finanzjarji mar-regoli u r-regolamenti applikabbli.

Ir-rapport tagħna jsir biss għall-għan imsemmi fl-ewwel paragrafu u għall-informazzjoni tiegħek u m’għandux jintuża għall-ebda għan ieħor jew jitqassam lil kwalunkwe parti oħra, ħlief għall-iskop ta’ pubblikazzjoni fil-Ġurnal Uffiċjali Ewropew.